राजसूय यज्ञ की समाप्ति के बाद दुर्योधन हस्तिनापुर लौट आया। उसने पिता धृतराष्ट्र से कहा कि ‘मैं युधिष्ठिर की सौभाग्य-लक्ष्मी और उनके अधीन सारी पृथ्वी देखकर बेचैन हो रहा हूँ। युधिष्ठिर के यहाँ हीरों, रत्नों और मणि-माणिक्यों की इतनी राशि इकट्ठी हो गयी है कि उसके ओर-छोर का पता तक नहीं चलता।’ यह कहकर दुर्योधन ने अन्त में कहा कि अब मेरे लिए केवल दो ही मार्ग हैं- पाण्डवों की सम्पत्ति ले लेना अथवा मृत्यु। पाण्डवों की सम्पत्ति हड़पने के लिये विदुर जी के विरोध करने पर भी धृतराष्ट्र ने दुर्योधन की बात मान ली और विदुर जी को आज्ञा दी कि तुम मेरी आज्ञा से इन्द्रप्रस्थ जाओ और पाण्डुनन्दन युधिष्ठिर को भाइयों सहित द्युत-क्रीड़ा के लिए शीघ्र बुला लाओ।